Bl-isforz imqanżaħ li esponenti Laburisti qed jagħmlu biex għall-umilazjoni li qed jgħaddu lil pajjiżna minnha jeħel kulħadd barra Joseph Muscat u l-Gvern korrott tiegħu, qed ipinġu stampa tal-Membri Parlamentari Ewropej qishom xi 751 ċuċ li biex jiddeċiedu kif jivvotaw joqgħodu fuq dak li jgħidilhom is-Super One, is-Super Two (TVM) jew in-NET. Is-Soċjalista - li vvotat kontra l-Gvern korrott ta' Joseph Muscat - qalet ċar u tond li hi għamlet ir-riċerka tagħha u ma kellha bżonn lil ħadd jgħidilha x'għandha tagħmel. Il-fatt li Leo Brincat (bħal sħabu l-Parlamentari Laburisti kollha) ivvota kontra l-mozzjoni ta' sfiduċja wara li Konrad Mizzi u Keith Schembri nqabdu b'kumpaniji sigrieti fil-Panama kien biżżejjed għas-Soċjalista Portugiża biex tiddeċiedi kif jiddeċiedi kull min ma jridx ikun kompliċi mal-korruzzjoni. M'għandniex xi ngħidu, Ana Gomes mhix se tkun mistiedna fuq ebda programm tas-Super One jew tas-Super Two biex tgħidilna kif jaħsbuha s-Soċjalisti bħalha fuq dan il-Gvern korrott. Liċ-ċwieċ li jemmnu kull ma jgħidilhom xi Glenn Bedingfield jibqgħu jigdbulhom u jbellgħulhom. L-aqwa li jgħattu d-dnubiet ħoxnin u maħmuġin li nħadmu f'Kastilja.
L-MEPs mhumiex ċwieċ li jemmnu kull ma jgħidilhom is-Super One